Wojerecy/Budyšin (SN/at). Wokrjesny zwjazk Budyšin Lěwicy njeje na swojim njedawnym zjězdźe we Wojerecach jenož kandidata za wólby Budyskeho krajneho rady z wuběrnym wuslědkom 100 procentow wotedatych hłosow wuzwolił. Ze samsnym přihłosowanjom su delegatki a delegaća Budyšanku Andreju Kubank za wólby noweje wyšeje měšćanostki/wyšeho měšćanosty sprjewineho města nominowali. Strona ma za trěbne ze swójskim personalnym namjetom nastupić, zo móhła wolerstwu swójske ćežišća komunalneje politiki, pozicije a wobsahi awtentisce posrědkować.
Němsko-serbsku dwurěčnosć rozumi Andrea Kubank jako „jónkrótnu wosebitosć“ města Budyšina. Wona chce so za zachowanje a spěchowanje serbskeje rěče zasadźeć a runje tak tomu dopomhać, zo měšćenjo zajimy Serbow lěpje zaznawaja. „Serbšćina njech je w Budyšinje normalita“, mjenuje wudata mać dweju dorosćeneju synow narok, kotryž měł poprawom samozrozumliwosć być. Němsko-serbskej zhromadnosći polěkować chce wona ze zaplećenjom rozdźělnych akterow w tymle wobłuku.
szl_Latn szl_Latn